als_Latn dik_Latn sag_Latn
Kryebashkiaku shfrytëzon “Sofrën Tiranase” për të bërë premtimin e radhës. Tifozët nisin talljet në rrjetet sociale
Skuadra e Tiranës po kalon ndoshta një nga momentet më të vështira që nga krijimi i saj, ku ndodhet në fundin e tabelës së klasifikimit dhe shpehherë tifozët e këtij ekipi kanë kërkuar nga kryebashkiaku Basha zgjidhje të problemeve. Tirana është pronë e Bashkisë dhe kryebashkiaku është presidenti i skuadrës, por që përveç faktit se në skuadër ka afruar disa donatorë nuk ka bërë asgjë më shumë për këtë ekip, përveç premtimeve për ta bërë një klub europian. Premtimi i radhës i kryebashkiakut, ishte në aktivitetin e “Sofrës Tiranase”, ku ai ka qenë i ftuar dhe ka shpërndarë disa çmime. Kryebashkiaku, i cili është edhe kryetari i partisë opozitare më të madhe në vend, është ndërprerë gjatë fjalimit të tij nga disa përfaqësues të grupimit “Tirona Fanatics”, të cilët ishin të pranishëm në sallën e Pallatit të Kongreseve. Edhe pse kryebashkiaku Basha, i cili gjatë fushatës ka premtuar një skuadër europiane, është bezdisur nga kërkesat e tifozëve të pranishëm në sallë, që kanë kërkuar llogari, ka dhënë një deklaratë të shkurtër përpara 2300 të pranishmëve në sallë, duke bërë premtimin e radhës.
Deklarata – Ajo që Basha ka thënë dy ditë më parë në “Sofrën Tiranase” në lidhje me të ardhmen e skuadrës së Tiranës, e cila është një temë mjaft “e nxehtë” në komunitetin e qytetarëve autoktonë në kryeqytet, është pasqyruar edhe në faqen e tij zyrtare në rrjetin social “Facebook”. “Sfida të vështira përpara kemi boll dhe një nga sfidat është padyshim të rikthejmë bardheblutë e Tiranës jo në krye të klasifikimit, por si Kampionë të Shqipërisë, ashtu siç e meritojnë. Kjo është një sfidë e vështirë, por ju jap fjalën se kryetari i Bashkisë nuk i harron kurrë premtimet që i ka bërë dhe se bashkë me donatorët e rinj dhe të vjetër të nderuar të klubit dhe me të gjithë bashkëpunëtorët e tjerë do të “shkrijmë” gjithçka për ta kthyer ekipin e Tiranës aty ku e meriton, në krye”, i ka thënë Basha tifozëve dhe të pranishmëve në sallë, duke kaluar edhe atë moment të vështirë në të cilin u gjend. Megjithatë, tifozët e Tiranës kohët e fundit kanë dëgjuar shumë premtime nga kryebashkiaku dhe për këtë arsye janë shumë skeptikë në lidhje me të ardhmen e klubit të tyre. Tifozët e Tiranës janë një komunitet i ndjeshëm për atë çka ndodh rreth ekipit të tyre, duke kërkuar gjithmonë më të mirën në ecurinë e tij.
1
Gjatë fushatës për zgjedhjet bashkiake, dy vite më parë, Lulëzim Basha, atëherë sfidant i kryeministrit aktual, Edi Rama, premtoi për të gjithë tifozët bardheblu ndërtimin e një skuadre europiane, e cila do të luftonte për çdo trofe të mundshëm. Basha gjithashtu tha se projekti për ta bërë një gjë të tillë ishte gati.
2
Dy sezone më parë, kur Tirana ishte pretendente për të fituar titullin kampion në Kampionatin Shqiptar dhe kishte një takim mjaft delikat ndaj Teutës, kryebashkiaku Basha premtoi 100 mijë euro premio për triumfin. Bardheblutë arritën të fitonin në atë takim, megjithatë, lojtarët dhe stafi teknik i drejtuar nga spanjolli Rubio “nuk pane” asnjë lek me sy.
3
Po para dy sezonesh, përpara finales së Kupës së Shqipërisë me Skënderbeun, kryebashkiaku dhe presidenti i skuadrës, Lulëzim Basha, premtoi për tifozët 100 mijë euro premio për fitoren e këtij titulli. Tirana arriti të fitonte finalen, megjithatë Basha nuk e mbajti premtimin dhe dy premiot e premtuara nuk janë dhënë ende për futbollistët.
4
Sezonin e shkuar “Tirona Fanatics” nis protestat në shkallët e stadiumit për premtimet e pambajtura nga institucioni i Bashkisë në lidhje me klubin. Slogani i tifozëve që kanë mbështetur gjithmonë skuadrën e tyre ishte “Tirona Europiane, ku?”. Me këtë slogan ironizohej edhe premtimi i kryebashkiakut Basha për skuadrën e futbollit.
5
Po gjatë sezonit të shkuar, “Tirona Fanatics” ndërmori një tjetër protestë e cila ishte disi e veçantë. Duke parë edhe mosfunksionimin e skuadrës, ky grupim shkoi në stërvitjen e skuadrës dhe e ndërpreu atë, duke i thënë lojtarëve dhe të gjithë të pranishmëve të shkonin në shtëpi, pasi nuk ishin të denjë për të mbajtur mbi supe fanelën.
6
Në mars të këtij viti, tek skuadra e Tiranës pati një ndryshim në strukturën drejtuese. Përfaqësuesi më i lartë i klubit, administratori Salih Tagani u larguar nga ky post dhe vendin e tij e zuri një tjetër emër i njohur në kampin bardheblu, siç është Krenar Alimehmeti, i cili vazhdon të jetë në këtë pozicion.
7
Një tjetër veprim i “Tirona Fanatics” ishte protesta që ata bënë në 16 gusht përpara Bashkisë së Tiranës dhe ku shigjetohej kryebashkiaku i saj. Kishte vetëm pak ditë nga fillimi i sezonit të ri futbollistik dhe Tirana nuk kishte donatorë, dhe ishin larguar pothuajse të gjithë futbollistët titullarë që ajo kishte për shkak të mungesës së financave.
8
13 ditë pas protestës së parë, në datën 29 gusht, një tjetër protestë e “Tirona Fanatics” do të bënte që ky institucion të reagonte disi. Ultrasit bardheblu qëndruan për rreth 60 minuta përpara Bashkisë dhe kërkuan reagim të menjëhershëm për të gjetur sponsorë dhe për të mos lejuar lojtarët e mbetur që të largoheshin nga ekipi. Për dy ditë niste kampionati.
9
Në limitet e merkatos dhe të nisjes së kampionatit, kryebashkiaku Basha afron tre donatorë tek skuadra e Tiranës. Ndriçim Babasi, ish-donatori Refik Halili dhe Lulëzim Morina, ishin tre emrat që do të financonin tek skuadra e Tiranës dhe do ta nxirrnin atë nga momenti i vështirë që po kalonte. Megjithatë paratë erdhën atëherë kur të gjithë lojtarët cilësorë ishin sistemuar në ekipe të ndryshme.
10
Më pas “Tirona Fanatics” kanë dalë në një letër publike, ku kanë akuzuar ashpër Bashkinë e Tiranës për premtimet e pambajtura në lidhje me klubin dhe duke i thënë lojtarëve të shkonin në shtëpi, pasi nuk mund të përfaqësonin më fanelën bardheblu. Kjo letër erdhi pas rezultateve jo të mira që po merrte ekipi.
11
Një tjetër hap që grupimi “Tirona Fanatics” kanë ndërmarrë si formë proteste ishte rimodelimi i shkallëve të tribunës përballë në stadiumin “Selman Stërmasi” që është pronë e klubit. Kjo ishte një protestë ndaj punonjësve të klubit, për paaftësinë e treguar në menaxhimin e skuadrës dhe stadiumit, i cili ishte në një gjendje jo të mirë.
12
Një tjetër “përplasje” që pjesëtarë të grupimit “Tirona Fanatics” kanë pasur me kryebashkiakun Lulëzim Basha ka qenë në ambientet e Universitetit Europian të Tiranës. Basha ishte i ftuar për një leksion të hapur, ndërsa përfaqësuesit e grupimit i kanë kërkuar atij llogari për gjendjen e Tiranës. Kryebashkiaku nuk është përgjigjur.
13
Kërkesa e llogarisë ndaj kryebashkiakut Basha për gjendjen e skuadrës së Tiranës, e cila renditet në vendin e fundit në klasifikim, ishte ajo e dy ditëve më parë në “Sofrën Tiranase”, ndërkohë që bëhet me dije se “Tirona Fanatics” do të vazhdojnë protestat e tyre edhe në vazhdim, por nuk dihet se kur dhe në çfarë mënyre do të realizohen ato.
als_Latn als_Latn als_Latn unk als_Latn unk als_Latn unk als_Latn unk als_Latn unk als_Latn unk als_Latn unk als_Latn unk als_Latn unk als_Latn unk als_Latn unk als_Latn unk als_Latn unk als_Latn